ԱՌԱՋՆՈՐԴԱԿԱՆ ՊԱՏԳԱՄ 
Ս. ՅԱՐՈՒԹԵԱՆ ՏՕՆԻՆ ԱՌԹԻՒ

«Բայց այժմ Քրիստոս իր մարդեղութեամբն ու մահուամբը ձեզ հաշտեցուց Աստուծոյ հետ, որպէսզի դուք անոր ներ-կայանաք մաքուր, անբիծ եւ անարատ» (Կղ 1.22)

Սիրելի՛ հայորդիներ որ ի Լիբանան,
Մեծ պահքի ապաշխարութեան եւ ինքնասրբագրման քառասնօրեայ շրջանէն եւ Աւագ շաբթուան սուրբ հանգրուաններէն անցնելով, ահա հասած ենք Ս. Զատիկի հրաշափառ տօնախմբութեան։
Փա՜ռք կը վերառաքենք առ Աստուած այս շնորհաձիր առիթին համար եւ մեր ուշադրութիւնը կը կեդրոնացնենք յարուցեալ Փրկչին մեզի ընծայած նո՛ր կեանքին վրայ, Պօղոս առաքեալի բանալի ուսուցումներէն մին որպէս առաջնորդող մտածում որդեգրելով։
Հեթանոսաց առաքեալը Կողոսացիներու Նամակով իր հաւատաց-եալ եղբայրներն ու քոյրերը կը յորդորէ հեռու մնալ սխալ վարդապետութ-իւններ սորվեցնողներէն, որոնք Քրիստոսի փրկիչ ըլլալը կասկածի կ՚են-թարկէին։ Ան կը հաստատէ, թէ մի միայն Քրիստոսի հետ մեր միութեամբ փրկութեան յոյսը կ՚ունենանք։ Առաւել, ան կոչ կ՚ուղղէ Քրիստոսի աստ-ւածութիւնը ուրացողներէն զգուշանալու եւ նոր ապրելակերպով ցոյց տալու, թէ մենք Աստուծոյ եւ իրարու հանդէպ ունեցած մեր յարաբե-րութիւններով կը զատորոշուինք աշխարհէն ու կը պատկանինք եկե-ղեցւոյ` Աստուծոյ ժողովուրդին։
Ս. Զատիկի առաւօտուն, երբ հայ եկեղեցիներուն մէջ հաւաքուած Յիսուսի յարութեան աւետիսով կը հրճուինք, Կողոսայի եկեղեցւոյ զաւակներուն նման Քրիստոսի մեզի պարգեւած հաշտութեան վայելումը կ՚ապրինք կենարար պատարագով եւ սուրբ հաղորդութեամբ, ու հարց կու տանք. «Ինչպիսի՞ Հայ Եկեղեցի պիտի դառնանք Քրիստոսի յարութեան ներգործութեամբ»։
Պատահականութեան արդիւնք չէ, որ մեր պատգամին բնաբանը «բայցով» կը սկսի։ Այս «բայցը» մեզ կը յղէ նախկին համարին, ուր կը կար-դանք. «Դուք ալ ժամանակին Աստուծմէ օտարացած էիք եւ թշնամացած իրեն` ձեր մտածելակերպով ու չար գործերով» (Կղ 1.21)։ Այս հաստա-տումը կը վերյիշեցնէ, թէ ի՛նչ էինք Քրիստոսէ առաջ եւ ի՛նչ ենք Քրիստո-սով։ Աստուծմէ մեր օտարացումը Քրիստոս Իր մարդեղութեամբ եւ մահ-ւամբ վերածեց սրբակենցաղ հաշտութեան։ Մարդիկ եւ Աստուած հաշ-տութիւնը սիրոյ ուխտի կնքումն է։ Երբ Աստուած կատարեալ սիրով մեզ Իր զաւակները կը դարձնէ, կը պարտաւորէ որ մենք այս աստուածային սիրոյն արժանի քրիստոսակեդրոն մաքուր, անբիծ եւ անարատ կեանք ապրինք` Իր սէրը մեր նմաններուն հանդէպ արտայայտելով եւ մահուան իրա՛ւ կեանքով յաղթելով։ 
Քրիստոսի յարութիւնը գրաւականն է մեր մեղքին վրայ տարած յաղթանակին, որ մեզ այս աշխարհի վրայ սրբութեամբ ապրելու կը հրաւիրէ եւ մեզի յաւիտենական կեանքի անայլայլ վստահութիւնը կը ներշնչէ։ Այսպիսո՛վ միայն մենք Քրիստոսի համար կ՚ապրինք թէ՛ երկ-րաւոր եւ թէ՛ երկնաւոր կեանքին մէջ։ 
	Յիսուս Քրիստոսի յարութեան տօնին առթիւ, որդիական ակնածա-նօք կը շնորհաւորենք Մեծի Տանն Կիլիկիոյ Ն.Ս.Օ.Տ.Տ. Արամ Ա. Սրբազնա-գոյն Վեհափառ Հայրապետը եւ կը մաղթենք ծաղկուն հայրապետութիւն։
	Կը շնորհաւորենք Հայ Եկեղեցւոյ սրբազան անդաստանին մէջ ծա-ռայող մեր բոլոր միաբանակից ու հոգեւոր եղբայրները, եւ իրենց կը մաղթենք աստուածահաճոյ եւ ազգանուէր սպասաւորութիւն։
	Կը շնորհաւորենք Լիբանանի Հայ Կաթողիկէ եւ Հայ Աւետարա-նական Եկեղեցիներու հոգեւոր դասն ու հաւատացեալները, մեր քահա-նայից դասը, Ազգային իշխանութեան եւ մեր ծուխերու մարմինները, լիբանանահայութեան կեանքէն ներս գործող կառոյցները ու մեր ժողո-վուրդի զաւակները, եւ միջնադարու բանաստեղծ աշուղ Նաղաշ Յով-նաթանի (1661–1722) բառերով կը հաստատենք. 
«Երբ կու գայ Հայոց Զատիկը պայծառ,
Մեծ աւետիս կու տանք ծերերուն եւ երիտասարդներուն,
Կ՚ըսենք` «Քրիստոս յարեաւ ի մեռելոց»,
Կեա՜նք մեռածներուն,
Հոգիներու փրկութիւն է Զատիկը Հայոց,
Գովե՜նք Զատիկը Հայոց»։

								Աղօթական ողջունիւ`
21 ապրիլ 2019						Նարեկ Արքեպիսկոպոս
Պէյրութ-Լիբանան 					Առաջնորդ Լիբանանի Հայոց

